Finide la balfurie, par cuietâ l'amì, Pieri al tirà fûr il rap che al veve metût inte cjamese. Picotant un asin par om, a vevin cjapade une stroncje che ju puartave bande cjase. Inte boschete, une moretule e veve tornât a tacâ il so tarlec, e un pichepôl, regolâr, al curave mo ca mo là, adalt, lis scussis caruladis dai lens plui vieris.
martedì 30 novembre 2010
"Cuatri stagjons dal an" di Gianfranco Pellegrini
domenica 28 novembre 2010
Ce ano chei dal Udin? Hand àn oviç!
venerdì 26 novembre 2010
IL VAGON FANTASTIC
Lu vevin clamât “Il Vagon Fantastic”
Il reclam, par television, al prometeve grandis robis.
No dome il vagon – un normalissin vagon feroviari di une altre ete, cence ni sinis ni motôr – al varès rivât adore a svolâ, ma ce che si sarès viodût di li parsore, e prometeve une vôs convincente e profonde, no sarès stade mai altre persone che lu varès viodût.
I misteris de fantasie a jerin pronts a jessi discuvierts, come un elefant platât sot di un peçot.
In tancj a no vevin crodût a lis imagjinis che si viodevin cori daûr des barconetis, par television.
Cjavai cu lis alis in bore e par code une comete...
Drâcs che a vevin il cuarp dut fat di plumis e fueis e che a soflavin dal nâs une fumere di curiandui,...
Nui che a parevin madracs che a parevin bisats che a parevin gjatuts che a parevin strichis di dolçuts o cuissà cuale altre robe misteriose, jessint che dut al cambiave e si misturave in ogni moment.
Ancje chei che a no vevi crodût, però, a jerin restâts maraveâts di chês visions, e plui di cualchidun, contantsi la scuse di volê scuvierzi cuâl che al jere il truc, al veve paiât mês prin il biliet: pôc mancul di trêmîl euros.
Ancje Vitorio, fresc di une incressite de paie, vuadagnâde pal so gnûf puest di paron de ricjercje informatiche inte sô aziende, al jere finît, par un caprici personâl, jenfri i passizîrs dal viaç di inaugurazion.
Cun lui, in bande de part plui siore de citât, fate di politics e imprendidôrs, a jerin montâts sù parfin dai fruts, che la societât che e veve metut adun il progjet “Vagon Fantastic” e veve volût par mostrâ la so sigurece.
Anzit, cuant che des barconetis si jere tacât a viodi il paesaç che al restâve sot e i nui che a si svicinavin, a jerin stât propit i fruts i plui contents, che jemplant l’aiar cuntun “OOO” grandonon, a vevin anticipât dutis lis maraveis che di li a pôc a vevin tacât a viodi.
Nancje di meti cun ce che al veve mostrât il reclam: lis robis dulà che il Vagon al vongolave in mieç a jerin robis mai viodudis.
Impussibil, al veve pensât Vitorio, cirì di descrivilis.
Ma al jere stât propit Vitorio, an un ciert pont, a vê la intuizion!
Chei veris a no jerin veris! Ve li cual che al jere il truc! Chei a jerin monitors. Modernissins e costosissins computers di gnove gjenerazion dulà che a vignivin proietadis imagjinis regjistradis, fatis cul digjitâl, che a stevin bigulant ducj i viazadôrs!
Ducju, ma no lui!
Si jere jevât in pîts, ancje se la hostess e veve cirût di cuietâlu.
«Ma cui crodêso di coionâ!» Al veve dit, plen di braùre. «Se cumò o vierz la puarte e o salti jù o coli intal stes identic grop di tiere dulà che o ai metût il pît par montâ sù!» E prime che cualchidun al rivàs a fermâlu, si jere fiondât viers la puarte, la veve spalancade e al jere saltât fûr.
Di li, al jere començât il panic.
No dome pal cuarp di Vitorio, che al jere colât cence nissun rumôr intal spazi viert, ma ancje pe curint di aiar che e jere jentrade tal vagon, fasintlu tacâ a sbalotâ di ca e là, come un sfuei di cjarte tal mieç dal temporâl.
Metât de int – e cuasi ducj i fruts - a jerin stâts butâts fûr, spierdûts tor pal cîl, chei che a jerin restâts dentri a jerin lâts a finile plens di pachis e cui vuès rots e si jerin cjatâts a jessi come marionetis metudis in lavatrice, une volte che il Vagon al jere aterât.
In dut, ae fin, a jerin muartis plui di dîs personis.
Jenfri chei che si jerin salvâts, però, al jere ancje Vitorio e ducj i fruts. Lui si visave dome che, cjapât de pôre, intant che al colave, al veve tacât a pensâ a un agnul che a lu salvàs, e in chel, il agnul, al jere rivât pardabon, a tignîlu sù pai braçs. Si jere cjalât ator, e ducj i fruts a svolavin, ridint, come paveis.
Cuant che e vignî la ore di meti in galere i responsabii, al saltâ fûr che no cjatarin nissun.
Cuant che e vignî la ore dal proces, di chei de organizazione no cjatarin nissun. Ancje Vitorio al fo metût sot acuse, ma subit daûr discolpât, parcè che da rest, se e fos stade vere che il vagon al svolave, cemût al podevial jessi ancjemò vîf?
Lui, da rest, nol veve nancje cirût di difindisi. Anzit, al veve paiât une avocatesse un pôc fûr cu la cassele, che invezit di cjacarâ di articui di leç, inte recuisitorie, si jere jevade in pîts e e veve tacât a contâ storiis...
Conte scrite pe jentrade di
"Vagon Gnot - Contis di fantasie"
giovedì 25 novembre 2010
Il libri cence pagjinis
Ma parcè sino dongje a chest cambiament?
Al è dibant ricuardâ, come prin fat, ce che al è sucedût al marcjât musicâl cu la difusion, plui o mancul libare, des cjançons in formât mp3. La stesse robe e je une vore dongje a capitâ cui libris: disponibilitât a presits bas, o ancje di rive jù, di ogni prodot editoriâl dal marcjât.
Al è clâr che no sin ancjemò rivâts, tal nestri paîs, a un pont di svolte, ma tai Stâts Unîts i leaders de editorie a son za rivâts a dividi la lôr ativitât a miezis fra libris di cjarte e libris eletronics.
Fasìn un struc des motivazions che a puartaran, cul jutori dal miorament tecnologjic, l’ebook a incressi la sô difusion.
Doncje de pussibilitât di piraterie sul prodot, al va dit che, in gjenerâl, il presit al podarà jessi une vore contignût, sedi pai coscj plui bas, sedi pal fat che l’ogjet di valôr al deventarà propit il libri di cjarte.
Zontant a chescj motîfs economics chei tecnics, a nassin gnovis manieris di consumâ la leture: selezionâ tocs, voltâ lis lenghis, cirî aprofondiments, comprâsi i libris, zontâ efiets multimediâi e vie indenant. Lis pussibilitâts a deventin infinidis se si pense al cjamp scolastic e universitari o a chel dai manuâi o des vuidis turistichis. In ultim, ma no pôc impuartants, a son i vantaçs di conservazion, scjars intric e indenticitât di dutis lis copiis, che a puartaràn al discomparî de idee di «ogjet origjinâl».
Di chê altre bande, si sa, e je la resistence normâl a bandonâ la «cjarte» e la sô superioritât intal plasê a doprâle, mentri che al reste dubi l’impat ecologjic dal cambiament, che al sparagnarès arbui par fabricâ plui machinaris.
In ogni câs, la rivoluzion dal ebook e vierç puartis che a interessin ancje la leterature e la interie produzion di une lenghe minoritarie.
Tant par comença si rivarà a une sorte di democratizazion de ufierte, parcè che di fat, il piçul al varà la concrete pussibilitât di puartâ sul marcjât prodots di cualitât compagne dal grant.
Ancje pe visibilitât, doprant in maniere eficiente la rêt, si podarà rivâ su un marcjât che al sarà, prin o dopo, une vore plui larc e variegât, ancje se al tirarà dongje une vore di sogjets che, se prime e jerin filtrâts de filiere editoriâl, cumò a cjatin lis puartis spalancadis. Ven a stâi, ae fin, che ancje se l’ebook al darà une scosse che e movarà l’intîr implant editoriâl, par realtâts minorizadis come la lenghe furlane, si stan vierzint ancje gnovis, interessantis ocasions par sparniçâsi.
ebook: e je la contrazion des peraulis eletronic book, ven a stâi «libri eletronic», o miôr in formât digjitâl. Al è duncje un file consultabil su computer, telefonins di ultime gjenerazion, palmârs o dispositîfs di puest clamâts ebook readers, letôrs digjitâls.
mp3: il MPEG1-Layer3 al è un formât audio digjitâl une vore comprimût, tant di podê jessi discjamât di corse di internet, ma cence pierdi cualitât par chel che al rivuarde la percezion pe orele dal om.
iPad: al è il gnûf dispositîf portatil prodot de Apple che al permet intun unic imprest di podê viodi fotos, videos, e-mail, web e duncje ancje lei i libris eletronics.
mercoledì 24 novembre 2010
No varès di jessi une cuistion di misuris
Si le sint di spes, cheste frase, in librerie. E tal dî cheste frase al è simpri un aiar di delusion, si no cuasi di fastidi, che al puarte, plui di cualchi volte, a tornâ a poiâ il libri su la scansie.
Purtrop al è un fat: la conte, tal marcjât editoriâl, in Friûl come in Italie, no vent, e a mancul di no jessi di front a autôrs une vore preseâts o a operazions di fate comerciâl, un libri di contis al ven viodût come alc di evitâ. I parcês a son tancj: la malformazion culturâl dai letôrs, la braùre dai gnûf scritôrs, la oligarchie dai grancj grops editoriâi…
E pûr al baste cjalâsi ator e indaûr: la conte no je dome il pont di partence di un cualsisei scritôr, ma e je ancje un lavôr che al à di jessi perfet, dulà che bisugne vê une idee fuarte e origjinâl e che, come che al diseve Ballard, «e je une sorte di romanç condensât, dulà che il scritôr nol pues imbroiâ».
A chest proposit, al è ancje masse facil tirà fûr il romanç in sîs peraulis di Hemingway, «Vendìn scarpis par frutin. Mai dopradis.», che al mostre cemût che al sedi pussibil rivâ a meti dentri storie e emozions in pocjissimis peraulis.
Di fat, ancje cence fâ riferiment ai solits Poe e Lovecraft, che no son mai rivâts adore a scrivi un romanç ae altece des lôr contis, a ‘nd è une vore di altris autôrs che nus àn lassât une leteradure maraveose propit sot cheste forme. No cjacarìn dome di Carver, che in vite sô nol à mai frontât il romanç, ma ancje di autôrs di fonde come Borges, Checov, Hawthorne, Pirandello e v.i., o Calvino, che al à fat une vore, intai siei studis su lis flabis e cun dute la sô opare, par nobilitâ il gjenar leterari curt. Par lui, che come miôr curte al indicave chê dal sudamerecan Monterroso, «Cuant che si sveà, il dinosaur al jere za li», la conte e jere il materiâl di fonde par scrivi un bon romanç.
E pûr la veretât e je facile e al bastarès viodi conte e romanç come ce che a son in realtât: dôs formis leteraris diferentis, cun dignitât compagne e complementâr.
E inte leterature furlane?
Se si cjale al fat che il premi Sant Simon al à gjavade dal bant di chest an la pussibilitât di inviâ racueltis di contis, si podarès pensâ che e ledi daûr a cheste tindince. Di une altre bande, però, al va dit che une lenghe minorizade e cence alfabetizazion e fâs di sigûr plui fadie a produzi romançs, mentri che lis contis a son un travuart plui facil. Di fat, la produzion atuâl furlane e sburte cence dubi vier lis contis, e ancje i romançs no son mai masse luncs.
Al ven cuasi di pensâ, tignût cont di dut chest, che ancje il disfavôr pes contis al sedi un nemì in plui di frontâ, pe leterature furlane.
martedì 23 novembre 2010
LA BALENE
sabato 20 novembre 2010
Ispirazions: la gnot de vilie dai Sants
Se us è restade ancjemò cualchi idee...
lunedì 15 novembre 2010
Cartei par la Udinese
Ve chi!
fur_Latn ita_Latn fur_Latn ita_Latn fur_Latn ita_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ita_Latn ita_Latn fur_Latn fur_Latn ita_Latn fur_Latn lus_Latn